Gĩcunjĩ gĩa 5
Nĩ Maũndũ Marĩkũ Makoragwo Mĩcemanio-inĩ Iitũ ya Gĩkristiano?
Andũ aingĩ nĩ matigĩte gũthiĩ mĩcemanio ya kĩndini nĩ ũndũ wa kuona ĩtarĩ na ũtaaro kana ũhooreria wa kĩĩroho. Gũkĩrĩ ũguo-rĩ, ũrabatara nĩkĩ gũthiĩ mĩcemanio ya Aira a Jehova? Nĩ maũndũ marĩkũ ũngĩkora mĩcemanio-inĩ ĩyo?
Gĩkeno gĩa gũkorũo gatagatĩ-inĩ ka andũ mendanĩte na marũmbũyanagia. Karine-inĩ ya mbere, Akristiano maarĩ na ciũngano, nĩ makoragwo na mĩcemanio ya gũthathaiya Ngai, kwĩruta Maandĩko, na gwĩkĩrana ngoro. (Ahibirania 10:24, 25) Marĩ mĩcemanio-inĩ ĩyo yakoragwo na wendo, nĩ maaiguaga atĩ marĩ na arata a ma—ariũ a Ithe wao a kĩĩroho. (2 Athesalonike 1:3; 3 Johana 14) Twĩkaga o ũguo meekaga, tũkagĩa na gĩkeno ta kĩao.
Ũguni ũrĩa uumanaga na kwĩruta kũhũthĩra ũrutani wa Bibilia. O ta ũrĩa gwatariĩ hĩndĩ ya Bibilia, athuri, atumia, na ciana, othe macemanagia hamwe. Arutani arĩa magĩrĩire mahũthagĩra Bibilia magatũteithia tũmenye ũrĩa tũngĩrũmĩrĩra ũtaaro wayo ũtũũro-inĩ witũ wa o mũthenya. (Gũcokerithia Maathani 31:12; Nehemia 8:8) Andũ othe nĩ manyitaga itemi kũina, na gũcokia ciũria icunjĩ-inĩ cia ndeereti, tũkahota kũmenyithania kĩĩrĩgĩrĩro giitũ gĩa Gĩkristiano.—Ahibirania 10:23.
Irathimo iria ciumanaga na gwĩkĩra hinya wĩtĩkio waku harĩ Ngai. Mũtũmwo Paulo eerire kĩũngano kĩmwe kĩa hĩndĩ yake ũũ: ‘Nĩ nyenda mũno tuonane na inyuĩ, tũkĩũmanĩrĩrie nĩ ũndũ wa ũrĩa inyuĩ o na niĩ twĩtĩkĩtie, o mũndũ omĩrĩrie ũrĩa ũngĩ na wĩtĩkio wake.’ (Aroma 1:11, 12) Kuonana kaingĩ na Akristiano arĩa angĩ mĩcemanio-inĩ, nĩ gwĩkagĩra hinya wĩtĩkio na itua riitũ rĩa gũtũũra ũrĩa Akristiano magĩrĩirũo.
Kaĩ ũtangĩũka mĩcemanio-inĩ iitũ ya kĩũngano ĩrĩa ĩkũrũmĩrĩra nĩguo wĩyonere maũndũ macio wee mwene? Nĩ tũgaakũnyita ũgeni tũcanjamũkĩte. Mĩcemanio iitũ ndĩrĩ marĩhi—andũ matiĩtagio mĩhothi.
Mĩcemanio iitũ ya kĩũngano ĩrũmagĩrĩra kĩonereria kĩrĩkũ?
Tũngĩgunĩka atĩa ithuĩ ene nĩ ũndũ wa gũthiĩ mĩcemanio ya Gĩkristiano?
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn